Izvor: Tanjug / Dragan Kujundžić

Poslanička grupa Srpske napredne stranke (SNS) u Skupštini Srbije podnela je nekoliko amandmana na budžet za narednu godinu koji predviđaju smanjenje plata zaštitnika građana Saše Jankovića i poverenika za informacije od javnog značaja Rodoljuba Šabića, izjavio je šef te grupe Aleksandar Martinović. Premijer Vučić rekao da je protiv toga.

"Mi smo smatrali da u vreme kada cela država štedi da bi našoj deci i građanima Srbije bilo bolje, ima logike da štede Saša Janković i Rodoljub Šabić i mi smo opredelili da ta sredstva idu u humanitarne svrhe, odnosno u Fond za lečenje bolesne dece u inostranstvu", kazao je Martinović u Skupštini Srbije.

On je ocenio da je sasvim legitimno tražiti smanjenje njihovih plata kada svi štede - i penzioneri i zaposleni u javnoj administraciji.

"Plata Jankovića je oko 400.000 i on ceo Božiji dan u radno vreme tvituje i šeta kučiće, pa je malo kandidat za predsednika, pa malo nije, pa se sastaje sa jednim drugim kandidatom za predsednika", kazao je Martinović.

Vučić: Predložiću da ne usvoje

Vučić je, odgovarajući na pitanje novinara u Skupštini, rekao da je mišljenja da amandmani ne bi trebalo da budu usvojeni.

Kako je naveo, njihova plata je veća i tri, četiri puta od plate predsednika, koji ima, kako je istakao, važniju funkciju. Ali, s obzirom na to da imamo direktore javnih preduzeća koji imaju dva puta veću platu od njih, i deset od predsednika države, taj problem mora sistemski da bude rešen, naveo je.

Vučić je rekao da će poslanicima SNS predložiti da ne usvoje amandmane, čiji su i predlagači, i dodao da se nada da će uvažiti njegovo mišljenje.

Detaljnije u prilogu Đorđa Naskovića:

00:00 Izvor: N1

Gostujući u Novom danu N1 poslanica SNS Marija Obradović je, komentarišući zahtev za smanjenjem plata, istakla da smatra da "građanima smeta plata Jankovića".

Šabić: Pravo je poslanika da predlažu amandmane, ali...

Izvor: N1

Poverenik za informacije od javnog značaja Rodoljub Šabić za N1 kaže da je pravo svakog poslanika da predlaže amandmane, ali dodaje da njegova plata nije regulisana zakonom o budžetu.

"Ti propisi predviđaju da zaštitnik građana ima pravo na platu u visini plate predsednika Ustavnog suda, dok su mesečna primanja poverenika jednaka primanjima sudije Vrhovnog suda", rekao je Šabić.

Plate Rodoljuba Šabića i zaštitnika građana Saše Jankovića regulisane su posebnim zakonima o ombudsmanu i slobodnom pristupu informacijama od javnog značaja.

Opozicija: Amandmani su populizam i kampanja

Pojedini poslanici opozicije u Skupštini Srbije ocenili su danas da su amandmani populizam, dok je poslanik Muamer Zukorlić rekao da će glasati za te amandmane ako prođu potrebnu proceduru.

Samostalna poslanica u Skupštini Srbije Sanda Rašković Ivić ocenila je da amandmani SNS-a koji se odnosi na smanjenje plata zaštitnika građana i poverenika za informacije od javnog značaja predstavljaju najnižu vrstu populizma.

"To je jedan od dokaza da su ušli u kampanju i da govore o platama ljudi koji im nisu po volji, a da ne govore o platama onih koji su im po volji", rekla je ona i navela primer plate guvernerke Narodne banke Srbije Jorgovanke Tabaković.

Sanda Rašković Ivić rekla je da guvernerka ima platu koja je jednaka platama devet lekara specijalista.

Marko Đurišić iz Socijaldemokratske stranke ocenio je da su amandmani SNS-a "besmisleni" i da ne mogu biti podneti.

"Očigledno je to deo kampanje za predsedničke izbore", naveo je đurišić i dodao da je cilj da se kroz razgovor o visokim platama oni diskredituju.

"Teško mi je da nađem racionalne reči da bih odgovorio na tu vrstu amandmana", rekao je Đurišić.

Poslanik vladajuće koalicije Muamer Zukorlić rekao je da će podržati stav vladajuće većine jer joj pripada.

On je rekao da će predlog SNS-a doći pred nadležni odbor i da će amandman ući u proceduru ako je validan.

"Ako sve to zadovolji, ja ću ga podržati", kazao je Zukorlić i dodao da je "pred izazovom da bude negativan" kada je reč o Saši Jankoviću i da je njegovo iskustvo negativno kako u poslednje tri nedelje, tako i iz 2010. godine.

Kada je reč o institucijama zaštitnika građana i poverenika, Zukorlić je kazao da je uloga tih institucija nesporna, ali da je, pošto postoje već nekoliko godina, potrebna analiza koliko troše i kako su ustrojene.

"Ne govorim o pojedincima, već o načinu rada tih institucija", naveo je Zukorlić.